ตลท.สั่ง UWC แจงเพิ่มกรณี”นิธิศ ศิลมัฐ”กู้เงินร่วมทำเทนเดอร์ฯ DIMET
ตลท.สั่ง UWC แจงเพิ่มกรณี"นิธิศ ศิลมัฐ"กู้เงินร่วมทำเทนเดอร์ฯ DIMET เนื่องจากข้อมูลที่ UWC ชี้แจงยังไม่ครบถ้วนและไม่ชัดเจน ตลาดหลักทรัพย์จึงขอให้ UWC ชี้แจงข้อมูลเพิ่มเติมภายในวันที่ 15 มกราคม 2559
12 ม.ค. 2559

ตลาดหลักทรัพย์แห่งประเทศไทย ระบุว่า ตลท. ขอให้ บริษัท เอื้อวิทยา จำกัด (มหาชน) หรือ UWC ชี้แจงข้อมูลเพิ่มเติมกรณีการให้เงินกู้ยืมแก่นายนิธิศ ศิลมัฐ จำนวน 119.78 ล้านบาท เพื่อนำไปซื้อหุ้น บริษัท ไดเมท (สยาม) จำกัด (มหาชน) หรือ DIMET ในการทำคำเสนอซื้อหลักทรัพย์ดังกล่าวร่วมกันกับ UWC
เนื่องจากนายนิธิศ ไม่สามารถจัดสรรเงินมาจ่ายได้ทันกำหนดการจ่ายชำระเงินให้กับผู้ถือหุ้นของ DIMET ที่นำหุ้นมาขายและอยู่ระหว่างดำเนินการเพื่อกู้ยืมเงินจากแหล่งเงินทุนอื่น ทำให้ UWC ต้องให้การสนับสนุนเงินจ่ายชำระให้นายนิธิศ เพื่อให้กระบวนการของการทำคำเสนอซื้อหลักทรัพย์ DIMET บางส่วนสำเร็จลุล่วงเสร็จสิ้น
เนื่องจากข้อมูลที่ UWC ชี้แจงยังไม่ครบถ้วนและไม่ชัดเจน ดังนั้นเพื่อให้ผู้ถือหุ้นและผู้ลงทุนของ UWC ได้รับข้อมูลที่ครบถ้วนและชัดเจนเพื่อประกอบการตัดสินใจลงทุนในหลักทรัพย์ของ UWC ตลาดหลักทรัพย์จึงขอให้ UWC  ชี้แจงข้อมูลเพิ่มเติมภายในวันที่ 15 มกราคม 2559